અનનાસનો જ્યુસ અને વણેલા ગાંઠિયા ખાવાના શોખીન મેહુલ મનાલીથી પરત ફર્યા પછી માઉન્ટ એવરેસ્ટનો ગાંઠિયો ગળી ગયો! તેણે તો આ એક્સપિડિશન માટેની માહિતી ભેગી કરવાનું શરૂ કરી દીધું. એવરેસ્ટ જવા મનને મજબૂત કરી લીધું. તેણે આ વાત ડો. દીપક લેઉઆને કરી તો તેમણે આ અંગે જાણકારી ધરાવતા અને તેના જેવી જ ઇચ્છા ધરાવતા યુવક મિતુલ ત્રિવેદી સાથે મુલાકાત કરાવી. મિતુલ ત્રિવેદીએ બધી માહિતી આપવા સાથે ખર્ચ પણ કહ્યો. મેહુલ એમ માનતો હતો કે બે-ત્રણ લાખ કે વધુમાં વધુ પાંચ લાખ ખર્ચ થતો હશે, પણ મિત્તુલે કહ્યું ત્યારે ખબર પડી કે બે-પાંચ નહિ સાઠ લાખ! સાંભળતાં જ મેહુલના પગ નીચે જમીન સરકતી હોય તેવું લાગ્યું! પણ મન મજૂબત રાખવા સાથે પગ પણ મજબૂત રાખ્યા. ‘થઈ રહેશે, જોયું જશે, પણ જવું તો છે જ આ દઢ વિચાર જણાવ્યો પછી તેણે મને માઉન્ટ એવરેસ્ટ સર કરનાર પ્રથમ આઇપીએસ અતુલ કરવાલની થિક એવરેસ્ટ બુક વાંચી જવા સલાહ આપી. એ સમયગાળામાં જ લેહ-લદ્દાખ જવાનું હતું. ઘરેથી નીકળ્યો ત્યારથી પુસ્તક હાથમાં લઈ વાંચવાનું શરૂ કર્યું, જે લેહ-લદ્દાખ પહોંચ્યો ત્યાં સુધીમાં આખું પુસ્તક વાંચી કાઢ્યું! વાંચવામાં એટલો બધો ખોવાઈ ગયો હતો કે એરપોર્ટ પર ફ્લાઇટના ફાઇનલ કોલમાં મેહુલ જોશી નામ એનાઉન્સ થતું રહ્યું હતું.